Lionel Dunsterville

**Lionel Charles Dunsterville** (født 9. november 1865 i Lausanne i Sveits, død 18. mars 1946 i Camelot ved Torquay i Devon) var en britisk general under første verdenskrig som ledet den såkalte *[[Dunsterforce]]*-styrken gjennom dagens Irak og Iran mot Kaukasus og det oljerike Baku.

## Biografi
### Skolegang og hovedrolle i barnebok
Lionel Charles Dunsterville gikk på skolen sammen med Rudyard Kipling på United Services College, en offentlig skole som senere ble slått inn under Haileybury and Imperial Service College, som forberedte unge britiske menn for oversjøisk tjeneste i den britiske hæren. Han ble her inspirasjonskilden for karakteren «Stalky» i Kiplings barnebok *[[Stalky & Co]]*. I Norge kom boken ut i 1929 under tittelen *Kork & Co.*, i Barbra Rings oversettelse. Modellen for hovedpersonen var den senere generalen Lionel Dunsterville. Den norske utgaven fra 1929 inneholder et forord skrevet av Dunsterville spesielt for den norske utgaven, datert «London, juni 1929».

### Familie
General Dunsterville var onkel til H.D. Harvey-Kelly, den første piloten fra Royal Flying Corps som landet i Frankrike under første verdenskrig.

## Militær karriere

Han ble tatt opp i den britiske hærens infanteri i 1884. Senere ble han overført til kolonihæren den britisk-indiske hæren og tjenstegjorde i North-West Frontier, i Waziristan og i Kina.

I begynnelsen av første verdenskrig hadde han stillinger i India. Mot slutten av 1917 ble han utnevnt til å lede en britisk styrke på under , trukket ut fra de britiske styrkene fra felttoget i Mesopotamia og Vestfronten, sammen med pansrede biler, fra Hamadan rundt 350&nbsp;km gjennom Qajar-dynastiets Persierrike. Oppdraget var å samle informasjon, lære opp og kommandere lokale styrker, og forhindre predning av tysk propaganda. På veien til Enzeli måtte han også gjennom kamper mot Mirza Kuchik Khan og hans Jangali-styrker i Manjil.

Under Den allierte intervensjonen i den russiske borgerkrig fikk Dunsterville i oppdrag å okkupere de viktige oljefeltene ved og havnen i Baku som ble holdt av den kortlivede, antisovjetiske regjeringen Det sentralkaspiske diktatur. Imidlertid måtte britene og deres allierte forlate Baku 14. september 1918 da en osmansk styrke på  rykket mot byen, og inntok byen den følgende dagen. De allierte styrkene tok tilbake kontrollen to måneder senere som følge av våpenhvileavtalen i Moudros av 30. oktober 1918.

Dunsterville ble tildelt Order of the Bath og Indias stjerneorden. I 1918 utnevnt til generalmajor, og døde i 1946.

## Referanser


## Kilder
* Biografi på firstworldwar.com
* S.P. Menefee: «Dunsterville, Lionel Charles», i H.C.G. Mathews and Brian Harrison (red.), *Oxford Dictionary of National Biography*, vol. 17 (2004): ss.&nbsp;361–63.
* *The Adventures of Dunsterforce* av generalmajor L. C. Dunsterville (Edward Arnold, London: 1920)
* *Stalky's Reminiscences*av generalmajor L. C. Dunsterville (London: 1928; gjenutgitt under tittelen *Stalky's Adventures* i 1941)
* *Something of myself* av Rudyard Kipling
* *Stalky and Co.* av Rudyard Kipling

## Eksterne lenker
* Nettutgave av ''Stalky & Co.''
* The Adventures of Dunsterforce av L.C. Dunsterville
* General Lionel Dunstervilles dagbøker
* More Yarns av L.C. Dunsterville
* Dunsterforce: A Case Study of Coalition Warfare in the Middle East 1918-1919